《子重相率游任园》
宋代·李之仪

蹈雪入窈窕，蓊蔚如深春。左右无佳色，老绿不改新。

小愒茅茨下，园翁叙慇勤。主人谓此翁，好事绝等伦。

养生惟养花，种种皆躬亲。每到二三月，烂漫如锦茵。

问翁何所有，品目如何分。翁云世间本，搜采无遗根。

牡丹三万株，兼取洛与陈。芍药扬州来，密密搀鱼鳞。

杂花极目是，浩不知涯津。四序更代谢，颜色常相因。

我适来非时，犹得聊逡巡。约翁待花开，许我论主宾。

作者简介：李之仪(1038～1117）北宋词人。字端叔，自号姑溪居士、姑溪老农。汉族，沧州无棣（庆云县）人。哲宗元祐初为枢密院编修官，通判原州。元祐末从苏轼于定州幕府，朝夕倡酬。元符中监内香药库，御史石豫参劾他曾为苏轼幕僚，不可以任京官，被停职。徽宗崇宁初提举河东常平。后因得罪权贵蔡京，除名编管太平州（今安徽当涂），后遇赦复官，晚年卜居当涂。著有《姑溪词》一卷、《姑溪居士前集》五十卷和《姑溪题跋》二卷。